Borussia este în formă înaintea meciului cu PSG din Liga Campionilor: a învins Augsburg cu 5-1, în Bundesliga
Borussia Dortmund a surclasat-o pe FC Augsburg, cu 5-1, pe propriul teren, în etapa a 32-a a campionatului de fotbal al Germaniei.
Borussia a marcat de cinci ori în poarta celor de la Augsburg
Partida a avut loc cu trei zile înaintea meciului cu Paris Saint-Germain de pe Parc des Princes pentru un loc în finala Ligii Campionilor.
La vârful ierarhiei campionatului Germaniei, totul este deja aproape jucat cu trei etape înainte de final, cu titlul pentru Bayer Leverkusen, care va fi însoţită în sezonul viitor de Bayern Munchen, VfB Stuttgart, RB Leipzig şi Borussia în Liga Campionilor.
Borussia, care s-a impus în prima manşă a semifinalelor Ligii Campionilor, cu 1-0 pe teren propriu în faţa lui PSG, a înscris prin Moukoko (4, 29), Malen (20), Reus (34) şi Nmecha (64), în timp ce golul lui Augsburg a fost marcat de Vargas (min.32).
Această victorie îi permite lui Dortmund să revină la trei puncte de Leipzig (60 faţă de 63), ţinută în şah vineri seară de Hoffenheim (1-1), pentru locul patru.
La rândul ei, Bayern Munchen, care se va deplasa la Madrid pentru meciul cu Real de miercuri, după remiza (2-2) din prima manţă a semifinalelor Ligii Campionilor, a pierdut cu 1-3 în deplasare în faţa lui VfB Stuttgart.
Gazdele au punctat prin Stergiou (min.29), Jeong (min.83) şi Wamangituka (min.90+3), în timp ce pentru bavarezi a înscris Harry Kane (min.37). Căpitanul selecţionatei Angliei totalizează 36 de goluri în Bundesliga.
Graţie acestei victorii, Stuttgart revine la două puncte de locul trei ocupat de Bayern Munchen.